ארנונה: לאן נעלמו החניות ברחוב ים המלח?
הקטע שממנו נלקחו החניות | צילום: פרטי
תושבים ברחוב ים המלח גילו כי החניות מול ביתם 'נכבשו' בידי פרויקט בנייה סמוך. העירייה :"דרשנו לפרק את הגדר כדי לאפשר מעבר בטוח להולכי הרגל ולפנות חניות"
עודכן24.06.19 , 07:30
(הקטע שממנו נלקחו החניות | צילום: פרטי)
מותק, החניות נעלמו: תושבים ברחוב ים המלח בשכונת ארנונה הופתעו יום אחד לראות כי החניות שנמצאות ברחוב מול ביתם פשוט נעלמו. מתברר כי במסגרת פרויקט של התחדשות עירונית גודרו שטחים מסביב לבניין המיועד לשדרוג. הבעיה: הגידור כלל גם קטע של הרחוב. באותו קטע היו חניות וכולן בוטלו, ללא שום התראה או הסכמה מצד התושבים.
מדובר בקטע בים המלח שקרוב לרחוב ביתר, אזור שבו החניה היא מצרך מבוקש. בעבר פורסם ב'בונוס' כי קטע זה הפך לחניון מאולתר לנהגי מוניות, בייחוד בשעות הערב והלילה, דבר שמעבר לתפיסת מקומות החניה כשלעצמה, יצר מטרד לשכנים. עכשיו, מן הסתם, נהגי המוניות יצטרכו לאתר מיקום חלופי. נהגים אלה אמנם חטפו לא אחת קנסות ופקחי העירייה ניסו ללא הצלחה לטפל במטרד. אבל התושבים בוודאי לא חשבו שהפתרון יגיע באמצעות ביטול כל מתחם החניה ששימש אותם.
מהעירייה נמסר: "מדובר בפרויקט תמ"א 38 שנבנה בהיתר בנייה. מבדיקה שנעשתה על ידי עירייה, נמצא כי הגדר הותקנה במקום ללא אישור. העירייה דרשה לפרק את הגדר עד השבוע כדי לאפשר מעבר בטוח להולכי הרגל ולפנות את החניות".